Virallinen lehti nro C 150 , 28/05/1999 s. 0437



B4-0170, 0171, 0172, 0214, 0215 ja 0216/99 Päätöslauselma Kosovon tilanteesta Euroopan parlamentti, joka - ottaa huomioon aikaisemmat päätöslauselmansa Kosovon ja Jugoslavian liittovaltion tilanteesta, - ottaa huomioon YK:n turvallisuusneuvoston päätöslauselmat 1160 (1998), 1199 (1998) ja 1203 (1998), - ottaa huomioon toisaalta Jugoslavian liittotasavallan ja ETYJin ja toisaalta Jugoslavian liittotasavallan ja NATOn lokakuussa 1998 allekirjoittamat sopimukset, - ottaa huomioon yhteysryhmän 29. tammikuuta 1999 tekemän päätöksen järjestää Rambouillet'ssa 6. helmikuuta 1999 alkaen kiistan osapuolten väliset neuvottelut väliaikaisen poliittisen sopimuksen aikaansaamiseksi, - ottaa huomioon Pohjois-Atlantin neuvoston 30. tammikuuta 1999 Brysselissä pitämän kokouksen tulokset, - ottaa huomioon ETYJin pysyvän neuvoston 1. helmikuuta 1999 antaman julkilausuman, A. ottaa huomioon, että Jugoslavian ja Serbian joukot jatkavat yhä ihmisen perusoikeuksien loukkaamista, toteuttavat etnisiä puhdistuksia ja syyllistyvät raakaan väkivaltaan Kosovon siviiliväestöä kohtaan, B. ottaa huomioon 15. tammikuuta 1999 tapahtuneen Kosovon albaanien joukkomurhan Racakin kylässä ja muut siviiliväestön tapot Kosovossa, mikä taas kerran johti siihen, että useat tuhannet ihmiset pakenivat kotoaan, C. ottaa huomioon Kosovon vapautusarmeijan UCK:n ja muiden aseistettujen ryhmien väkivaltaisen toiminnan, joka osaltaan lisää huomattavasti jännitteitä ja yllyttää uusiin väkivaltaisiin sortotoimiin, D. korostaa, että olisi ryhdyttävä kaikkiin tarvittaviin toimiin, jotta Jugoslavian liittotasavallan ja Serbian viranomaisten suorittamat etniset puhdistukset, siviiliväestöä kohtaan osoitettu raaka väkivalta ja pyrkimykset tasapainon horjuttamiseksi voidaan pysäyttää, ja että Euroopan unionin ja sen jäsenvaltioiden olisi osallistuttava aktiivisesti näihin toimiin humanitaarisen katastrofin lopettamiseksi, E. korostaa jälleen kerran, että Kosovon kriisiin voidaan löytää hyväksyttävä ratkaisu ainoastaan niin, että Serbian turvallisuusjoukot lopettavat täysin kaikki siviiliväestöön vaikuttavat toimet ja Serbian turvallisuusyksiköt vetäytyvät, minkä lisäksi Kosovon tulevaisuudesta on käytävä kattavaa ja mielekästä vuoropuhelua, johon kansainvälinen yhteisö osallistuu, F. panee merkille, että entisen Jugoslavian yhteysryhmä oli sopinut Jugoslavian liittotasavallan ja Serbian hallitusten sekä Kosovon albaanien edustajien kutsumisesta koolle Rambouillet'ssa (Ranska) 6. helmikuuta 1999 pidettyyn kokoukseen neuvottelemaan konfliktin poliittisesta ratkaisusta, G. toteaa, että ETYJin Kosovon tarkkailuryhmä on joutunut kovan paineen alaiseksi hoitaessaan tehtäviään lokakuussa 1998 pidetyn tulitauon yhteydessä, H. toteaa, että NATO on ryhtynyt tarvittaviin valmistelutoimiin väkivallan noidankehän päättämiseksi ja tarvittaessa neuvotteluprosessin edistämiseksi, I. toteaa, että on tarpeen lisätä kansainvälistä sitoumusta konfliktin poliittisen ratkaisun toteuttamisen ja Kosovon taloudellisen, yhteiskunnallisen ja poliittisen uudelleenrakentamisen varmistamiseksi, ja on tietoinen siitä, että Euroopan unionin ja sen jäsenvaltioiden olisi oltava keskeisessä asemassa tässä prosessissa, J. korostaa, että Kosovon konfliktin poliittinen ratkaiseminen on oleellisen tärkeä rauhan, turvallisuuden ja vakauden turvaamiseksi koko alueella, K. muistuttaa entistä Jugoslaviaa käsittelevän kansainvälisen rikostuomioistuimen täydestä tuomiovallasta koko entisen Jugoslavian alueella tehtyjen sotarikosten, ihmiskuntaa vastaan tehtyjen rikosten ja kansanmurhien suhteen ja siten myös näinä aikoina Kosovossa tehtyjen rikosten suhteen, L. vaatii, että Jugoslavian liittotasavallan viranomaiset tekevät saumatonta yhteistyötä entistä Jugoslaviaa käsittelevän kansainvälisen rikostuomioistuimen kanssa ja tutkivat Racakin joukkomurhan ja muut tapot ja että teoista vastuussa olevat tuodaan oikeuden eteen, M. on vakuuttunut, että on tehtävä selvä ero Serbian ja Montenegron hallituksen välille, joista jälkimmäisen asenne on ollut avoin ja rakentava; 1. Tuomitsee jyrkästi Serbian turvallisuusjoukkojen harjoittaman raa'an väkivallan ja etniset puhdistukset Kosovon siviiliväestöä kohtaan, mistä tuoreimpana osoituksena on Kosovon albaanien joukkomurha Racakin kylässä 15. tammikuuta 1999 ja muut siviiliväestön tapot Kosovossa; 2. Kehottaa Jugoslavian liittotasavallan viranomaisia tekemään saumatonta yhteistyötä entistä Jugoslaviaa käsittelevän kansainvälisen rikostuomioistuimen kanssa Racakin joukkomurhaa ja muita tappoja tutkittaessa ja ryhtymään tarvittaviin toimiin sen varmistamiseksi, että näistä murhista vastuulliset henkilöt saatetaan oikeuden eteen; 3. Kehottaa jäsenvaltioita antamaan entistä Jugoslaviaa käsittelevän kansainvälisen rikostuomioistuimen käyttöön kaikki todisteet, jotka tarvitaan sen mahdollistamiseksi, että Kosovossa suoritettujen sotarikosten ja ihmiskuntaa vastaan rikkovien rikosten taustavoimat saadaan suoraan henkilökohtaiseen vastuuseen riippumatta heidän institutionaalisesta asemastaan; 4. Tuomitsee jyrkästi kaikki Kosovon vapautusarmeijan väkivallanteot; 5. Tukee yhteysryhmän Kosovon rauhanneuvotteluissa Rambouillet'ssa esittämää rauhansuunnitelmaluonnosta, jossa ehdotetaan siirtymäkautta Kosovon alueen merkittävän itsehallinnon aikaansaamiseksi; 6. Pyytää kaikkia konfliktin osapuolia tekemään saumatonta yhteistyötä konfliktin poliittista ratkaisua koskevissa neuvotteluissa, jotka yhteysryhmä on aloittanut ja joihin se myös itse suoraan osallistuu, ja sitoutumaan yhteisymmärryksen löytämiseen annetussa ajassa; 7. Tukee NATOn päätöksiä ryhtyä tarvittaviin toimiin konfliktin poliittiseen ratkaisuun tähtäävien neuvotteluiden saattamiseksi myönteiseen päätökseen ja ryhtyä asianmukaisiin toimiin, jos Rambouillet'n rauhanneuvottelut eivät tuota toivottuja tuloksia; 8. Pyytää kaikkia osapuolia ja erityisesti Jugoslavian liittotasavallan viranomaisia takaamaan ETYJin Kosovon tarkkailuryhmän turvallisuuden ja antamaan sen henkilöstölle täydellisen liikkumisvapauden; 9. Kehottaa sotivia osapuolia lopettamaan kaiken sotilaallisen toiminnan ja noudattamaan tulitaukoa niin, että voidaan luoda suotuisa ilmapiiri käynnissä oleville neuvotteluille ja saavuttaa niissä myönteisiä tuloksia; 10. Kehottaa puhemiestään välittämään tämän päätöslauselman komissiolle, neuvostolle, ETYJille, yhteysryhmän puheenjohtajalle, Yhdistyneiden kansakuntien pääsihteerille, NATOlle, Yhdysvaltain ja Venäjän federaation hallituksille, presidentti Milosevicille ja Jugoslavian liittotasavallan ja Serbian hallituksille sekä Kosovon väestön edustajille.